BLF skuldig aan minagting van die hofAndile Mngxitama. Foto: ANA Black First Land First (BLF) en die organisasie se leier, Andile Mngxitama, is aan minagting van die hof skuldig bevind. Die hof het gelas dat BLF en Mngxitama ŉ hofinterdik, wat hulle onder meer verhoed om joernaliste te intimideer, oortree en geminag het. Die Suid-Afrikaanse Nasionale Redakteursforum (Sanef) het ‘n aansoek gebring dat Mngxitama in hegtenis geneem word en 90 dae se tronkstraf opgelê word as hy die hofbevel weer minag. Die hof het gelas dat Mngxitama in hegtenis geneem sal word indien hy aanhou om joernaliste te dreig en te teister. Sanef het op 7 Julie die interdik teen BLF en Mngxitama bekom. Sanef het die nuwe aansoek gebring nadat Mngxitama en BLF-lede ’n amaBhungane-geleentheid ontwrig het waarop die gelekte Gupta-e-posse bespreek is. AfriSake het die uitspraak verwelkom. “Die hof het weereens bewys dat geen persoon bo die reg verhewe is nie en dat wetsgehoorsaamheid tesame met die oppergesag van die reg moet seëvier,” het Charles Castle, bestuurder van AfriSake se arbeidsregsadvieseenheid, gesê. As die interdik weer oortree word, sal die BLF en Mgxitama aanspreeklik wees om ŉ boete van R100 000 te betaal. Die bestek van die interdik is ook tot alle joernaliste uitgebrei. “AfriSake vertrou dat Mgxitama en sy aanhangers die boodskap duidelik ontvang het dat daar geen plek vir ongeoorloofde optrede in Suid-Afrika is nie,” het Castle gesê.